《依韵和胡武平怀京下游好》
宋代·梅尧臣

南国易悲愁，西风起高树。
枯荷复送雨，度雁宁知数。
欲问北来音，系书复若故。
冥飞杳无迹，弋者徒有慕。
况在白苹洲，而怀石渠署。
石渠多故人，鵷鹄方骞翥。
锵鸣尚可希，綷翼何由附。
主人赖知己，未变畴昔顾。
乘桴岂仲尼，好勇非季路。
幸依南郡帐，不学邯郸步。
自守终日愚，都忘向时虑。
睠恋此江湖，亲年当喜惧。
既获庭闱近，又多山水趣。
迩来对明月，千里犹会晤。
长桥人绝声，举酒逢秋露。
迥闻孤舟笛，烟水在何处。
俯槛意无涯，跳波鱼夜乳。
颇得真隐情，奚须慕巢许。
思寄梅枝香，远隔兰溪渡。
缄之付好风，精爽亦随去。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。